የመጀመርያው ከፍተኛ የብረት ማዕድን ስምምነት ተፈረመ
የማዕድን፣ ነዳጅና ተፈጥሮ ጋዝ ሚኒስቴር ከሰቆጣ ማይኒንግ ኩባንያ ጋር በኢትዮጵያ የመጀመርያውን የከፍተኛ ብረት ማዕድን ማምረት ፈቃድ ስምምነት ተፈራረመ፡፡ስምምነቱን የማዕድን፣ ነዳጅና ተፈጥሮ ጋዝ ሚኒስትሩ አቶ ሞቱማ መቃሳና የሰቆጣ ማይኒንግ ኃላፊነቱ የተወሰነ የግል ማኅበር ዋና ሥራ አስፈጻሚ ሚስተር ሉቺያኖ ፌራቶሊን ሐሙስ ነሐሴ 18 ቀን 2009 ዓ.ም. ተፈራርመዋል፡፡ይህ ስምምነት ከተፈረመበት ነሐሴ 18 ቀን 2009 ዓ.ም. ጀምሮ፣ ለሚቀጥሉት 20 ዓመታት ፀንቶ የሚቆይ መሆኑን ሚኒስቴሩ ገልጿል፡፡ሰቆጣ ማይኒንግ ስትራቴጂካዊ ማዕድን የሆነውን ብረት ለማምረት ፈቃድ የወሰደው በአማራ ብሔራዊ ክልላዊ መንግሥት ዋግ ህምራ ዞን፣ በሰቆጣና ዝቋላ ወረዳዎች ልዩ ስማቸው ደብረ ብርሃን፣ ረሳ ገነትና ደብረ ሕይወት በተባሉ ቦታዎች ነው፡፡ የምርት ፈቃዱም 16 ካሬ ኪሎ ሜትር መሆኑን ሚኒስቴሩ አስታውቋል፡፡የኢትዮ ኢጣሊያን ኩባንያ የሆነው ሰቆጣ ማይኒንግ የምርት ፈቃድ ከማግኘቱ በፊት፣ ላለፉት አምስት ዓመታት 242 ካሬ ኪሎ ሜትር በመሸፈን የዋግ ህምራ ዞን ወረዳዎች ውስጥ ፍለጋውን ሲያካሂድ ቆይቷል፡፡ለማዕድን ፍለጋው ሰባት ሚሊዮን ዶላር ወጪ እንደተደረገ ሚስተር ፌራቶሊን ለሪፖርተር ገልጸዋል፡፡ የተለያዩ ናሙናዎች በተለያዩ ጊዜያት የቻይና መንግሥት ተቋም ወደ ሆነው ሲኖ ስቲል ኢንስቲትዩት ልኮ ማስመርመሩን፣ ግኝቱም ከፍተኛ ጥራት ያለው ብረት እንደሆነ መረጋገጡን ሚስተር ፌራቶሊን ጨምረው ገልጸዋል፡፡በዚህ መሠረትም የአካባቢ፣ የማኅበራዊና የአዋጭነት ጥናቶች ከተካሄዱ በኋላ ሰነዱ ለሚኒስቴሩ ቀርቦ ተቀባይነት ማግኘቱ ተገልጿል፡፡ሐምሌ 17 ቀን 2009 ዓ.ም. የሚኒስቴሮች ምክር ቤት የሰቆጣ ማይኒንግን የከፍተኛ ማዕድን ማምረቻ ፈቃድ ያፀደቀ መሆኑን መዘገባችን ይታወሳል፡፡ሰቆጣ ማይኒንግ የምርት ፈቃድ ስምምነት በመፈጸሙ፣ በሦስት ዙሮች ለመጀመርያ ጊዜ በኢትዮጵያ በከፍተኛ ደረጃ ከማዕድን ብረት ለማምረት ተዘጋጅቷል፡፡በመጀመርያው ዙር 50 ሺሕ ሜትሪክ ቶን፣ በሁለተኛው ዙር 200 ሺሕ ሜትሪክ ቶንና በሦስተኛው ዙር 250 ሺሕ ሜትሪክ ቶን ብረት ለማቅለጥ ዕቅድ አውጥቷል፡፡ በሁለተኛው ዙር ኩባንያው ከማዕድን አቅልጦ የሚያገኘው ብረት ላይ እሴት በመጨመር፣ ለከፍተኛ ግንባታዎች የሚውሉ የተለያዩ የብረት ዓይነቶችን እንደሚያመርት ኩባንያው ለሪፖርተር ገልጿል፡፡ሰቆጣ ማይኒንግ ይህንን ግዙፍና በኢትዮጵያ የመጀመርያ የሚሆነውን ግንባታ የሚያካሂደው ከቻይናው ግዙፍ የብረታ ብረት ኢንዱስትሪ ባለቤት ቤጂንግ ሲቢአርኤፍ ቴክኖሎጂ ግሩፕ ጋር በሽርክና ነው፡፡ የቻይናው ኩባንያ በሰቆጣ ማይኒንግ ላይ አሥር በመቶ ድርሻ አለው፡፡ሚስተር ፌራቶሊን ለሪፖርተር እንደገለጹት፣ በሁሉም ዙሮች ለሚካሄደው ግንባታ 410 ሚሊዮን ዶላር በጀት ተይዟል፡፡ የኩባንያው የፋይናንስ ምንጮች የኢትዮጵያ ልማት ባንክና የቻይና ኤግዚም ባንክ ናቸው፡፡በፊርማ ሥነ ሥርዓቱ ላይ አቶ ሞቱማ ኩባንያው ሥራውን ሲያከናውን በፌዴራልና በክልል የማዕድን አዋጆች፣ ደንቦችና መመርያዎች መሠረት በጥንቃቄ፣ በትጋትና ቅልጥፍና እንዲያካሂድ አሳስበዋል፡፡የኩባንያው ዋና ሥራ አስፈጻሚ ሚስተር ፌራቶሊን፣ ኩባንያቸው በገባው ውል መሠረት ሥራውን በአግባቡ እንደሚያካሂድ አረጋግጠዋል፡፡  